Fost il-ġenituri li qasmu l-esperjenzi tagħhom fit-trobbija tat-tfal ma’ sit fuq l-internet, kien hemm koppja li rrakkontat x’tagħmel għat-tfal biex iżżomm ħajja l-immaġinazzjoni tagħhom. Qalu li kull sena f’Novembru, jikkonvinċu lil uliedhom li waqt li jkunu reqdin, id-dinosawri tal-plastic li normalment jilagħbu bihom, jieħdu l-ħajja. Irrakkontaw kif il-bidu ikun wieħed modest u darba t-tfal qamu u sabu li d-dinosawri daħlu f’kaxxa taċ-ċereali u għamlu straġi fuq il-mejda tal-kċina. L-għada, id-dinosawri telgħu fuq il-bank tal-kċina u għamlu ħerba mill-frott li kien hemm fil-‘bowl’. U l-għada dawn id-dinosawri rnexxielhom jiftħu l-fridge u għamlu straġi b’kartuna bajd. Il-ġenituri stqarrew li dakinhar semgħu lil uliedhom isefsfu f’widnejn xulxin li din il-biċċa xogħol mhux se tinżel tajjeb m’ommhom u missierhom! Komplew jirrakontaw li l-affarijiet gravaw u ħafna drabi d-dinosawri kienu jħallu ħafna ħmieġ warajhom. Wara kollox dawn huma dinosawri! Iżda biex ikunu ġusti u jgħidu kollox, il-ġenituri stqarrew li kultant dawn id-dinosawri jnaddfu warajhom ukoll. Madankollu, ħafna drabi, kulma jkunu jridu jagħmlu dawn id-dinosawri huwa li jieħdu pjaċir, bħal kulħadd. Meta mistoqsijin għalfejn kull Novembru, jagħmlu hekk, il-ġenituri wieġbu li f’dinja teknoloġika ddominata mill-mobiles u t-tablets, huma ma jridux li uliedhom jitilfu s-sens ta’ immaġinazzjoni. Qalu li fi żmien fejn kull tweġiba, wieħed ifittixha fuq l-Internet, huma jridu li uliedhom jesperjenzaw ftit misteru. Żiedu li kulma trid huwa ħin, enerġija, kreattività u ftit dinosawri tal-plastik. Temmew jgħidu li t-tfulija tgħaddi malajr u huma jridu li tkun ta’ pjaċir sakemm tgħaddi.